Parlamenti i Kosovës rizgjedh Fatmir Sejdiun President të vendit
Zoti Sejdiu tha se do të jetë bashkues i spektrit politik në Kosovën e pavarur
Pas tri raunde votimesh, Kryetari i Lidhjes Demokratike të Kosovës, Fatmir Sejdiu, u rizgjodh në postin e presidentit të vendit që do ta drejtojë gjatë pesë viteve të ardhshme. Votimi i lehtë i kryetarit të Parlamentit, Jakup Krasniqi, dhe anëtarëve të kryesisë u pasua me një votim të vështirë për presidentin. Zotit Sejdiu i cili dha dorëheqje në mëngjes për t’u kandiduar më pas nga partia e tij Lidhja Demokratike e Kosovës iu vu përballë Naim Maloku nga Aleanca për Ardhmërinë e Kosovës. Në dy raundet e para të votimeve te fshehta, zoti Sejdiu mori 62 përkatësisht 61 vota kundruall zotit Maloku i cili mori 37 vota. Pas një pushimi të shkurtër dhe këshillimeve të deputetëve dhe udhëheqësve të partive politike edhe më zyrtarë të lartë të bashkësisë ndërkombëtare, në raundin e tretë të votimeve zoti Sejdiu mori 68 vota, të cilat i siguruan atij postin Presidentit. Pas rizgjedhjes së tij në postin e Presidentit të vendit, Fatmir Sejdiu, tha se do të jetë bashkues i spektrit politik në Kosovën e pavarur. Ai tha se do të mbrojë ligjshmërinë në Kosovë, ndërsa kujdes të veçantë do t’i kushtojë mbrojtjes së të drejtave të pakicave, në veçanti asaj serbe. - tha Presidenti i rizgjedhur, Fatmir Sejdiu. Zoti Sejdiu, i cili pati trashëguar me post presidentin e ndjerë të Kosovës Ibrahim Rugova, do të vazhdojë të drejtojë vendin deri në vitin 2013. Zgjatja e mandatit të Presidentit, por edhe të qeverisë, është bërë me ndërhyrjen e Shefit të Misionit të Kombeve të Bashkuara, Joakim Ryker, i cili bëri ndryshimet e nevojshme në kornizën kushtetuese.//lk